b'\n_START_ARTICLE_\nKasimo chanatas\n_START_SECTION_\nIstorija\n_START_PARAGRAPH_\nD\xc4\x97l chanato susik\xc5\xabrimo yra nema\xc5\xbeai diskusij\xc5\xb3, o galima i\xc5\xa1skirti kelias atsiradimo versijas. Ai\xc5\xa1ku tai, kad Kasimo chanatas susik\xc5\xabr\xc4\x97, kai 1452\xc2\xa0m. chanas Kasimas gavo valdyti chanat\xc4\x85 ir tapo pirmuoju jo valdovu. Kasimas buvo Kazan\xc4\x97s chano Ulu-Muchamedo s\xc5\xabnus.\n_START_SECTION_\nTeritorija\n_START_PARAGRAPH_\nPo to, kai subyr\xc4\x97jo Aukso orda, me\xc5\xa1\xc4\x8der\xc5\xb3 genties gyventose \xc5\xbeem\xc4\x97se \xc4\xafsik\xc5\xabr\xc4\x97 eil\xc4\x97 nepriklausom\xc5\xb3 valstybi\xc5\xb3. Viena i\xc5\xa1 j\xc5\xb3 buvo Kasimo chanatas. 1445 metais chanas Kasimas \xc4\xafsitvirtino vakarin\xc4\x97se me\xc5\xa1\xc4\x8der\xc5\xb3 genties \xc5\xbeem\xc4\x97se, buvusiame Narov\xc4\x8dato uluse._NEWLINE_I\xc5\xa1 prad\xc5\xbei\xc5\xb3 chanato teritorija apsiribojo Gorodec Me\xc5\xa1\xc4\x8derskij miesteliu, kuris v\xc4\x97liau tapo Kasimu (Kasimovu). Ta\xc4\x8diau ilgainiui \xc4\xaf chanato teritorij\xc4\x85 \xc4\xaf\xc4\x97jo ir kitos \xc5\xbeem\xc4\x97s, kurios i\xc5\xa1laik\xc4\x97 savivald\xc4\x85 ir i\xc5\xa1 esm\xc4\x97s buvo nepriklausomi dariniai (Kadomas, Temnikovas, \xc5\xa0ackas, Enkaujus ir kiti).\n_START_SECTION_\nVergai\n_START_PARAGRAPH_\nVergai (\xc4\x8d\xc5\xabra) (\xd1\x87\xd1\x83\xd1\x80\xd0\xb0) buvo daugiausiai rus\xc5\xb3 ir mordovi\xc5\xb3 kilm\xc4\x97s \xc5\xbemon\xc4\x97s. XVI\xc2\xa0am\xc5\xbeiuje Kasimo mieste egzistavo verg\xc5\xb3 turgus.\n_START_SECTION_\nEkonomika\n_START_PARAGRAPH_\nKasimo chanate pagrindinis vaidmuo tekdavo: \xc5\xbeemdirbyst\xc4\x97, bitininkyst\xc4\x97, med\xc5\xbeiokl\xc4\x97, \xc5\xbevejyba. Taip pat buvo gaminamas vynas, odos dirbiniai, va\xc5\xa1kas, i\xc5\xa1gaunama druska, ir net auksas. Buvo smulki\xc5\xb3j\xc5\xb3 amatinink\xc5\xb3, kurie tarnavo chanui._NEWLINE_Kadangi chanato gyventojai buvo karo vyrai, tai jiems reik\xc4\x97jo arkli\xc5\xb3 \xc5\xbeygiams, tod\xc4\x97l valstyb\xc4\x97je gyvulininkyst\xc4\x97 vaidino ypa\xc4\x8d svarb\xc5\xb3 vaidmen\xc4\xaf.\n_START_SECTION_\nReligija\n_START_PARAGRAPH_\nIki XVI \xd0\xb0m\xc5\xbeiaus pa\xc4\x8dia svarbiausia religija buvo islamas._NEWLINE_Ta\xc4\x8diau v\xc4\x97liau prasid\xc4\x97jo krik\xc5\xa1\xc4\x8dionyb\xc4\x97s plitimas, net 1573 metais chanas Sein-Bulatas per\xc4\x97jo \xc4\xaf krik\xc5\xa1\xc4\x8dionyb\xc4\x99 ir buvo pakrik\xc5\xa1tytas Simeono vardu. O 1683 metais Seid-Burchanas tapo Vasilijumi Arslanovi\xc4\x8diumi._NEWLINE_Paskutine Kasimo chanato valdytoja musulmone buvo Fatima-sultan.\n_START_SECTION_\nPriklausomyb\xc4\x97 nuo Rusijos valstyb\xc4\x97s\n_START_PARAGRAPH_\nNuo pat atsiradimo Kasimovo chanatas buvo Maskvos \xc4\xaftakoje. O galiausiai pateko \xc4\xaf vasalin\xc4\x99 Maskvos priklausomyb\xc4\x99, ir negal\xc4\x97jo tur\xc4\x97ti savaranki\xc5\xa1kos politikos su kaimynin\xc4\x97mis valstyb\xc4\x97mis. 1681 metais Kasimo chanatas nustojo egzistav\xc4\x99s.'